เงินฝากพ่วงประกันฮอต
ธ.ก.ส.คาดมาตรการเว้นภาษีเงินฝากสงเคราะห์ชีวิต วงเงินไม่เกิน 1 แสน จะดันยอดเงินฝากเพิ่มรัก สิ้นปีบัญชีนี้ทะลุ 2.2 หมื่นล้าน
1 ส.ค. 2559

ธ.ก.ส.คาดมาตรการเว้นภาษีเงินฝากสงเคราะห์ชีวิต วงเงินไม่เกิน 1 แสน จะดันยอดเงินฝากเพิ่มรัก สิ้นปีบัญชีนี้ทะลุ 2.2 หมื่นล้าน
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ผลจากมติคณะรัฐมนตรี (ครม.) เมื่อวันที่ 26 ก.ค. 2559 ที่เห็นชอบมาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิตตามจำนวนที่จ่าย แต่ไม่เกิน 1 แสนบาท และต้องเป็นเงินฝากที่มีอายุ 10 ปีขึ้นไป ซึ่งการยกเว้นภาษีดังกล่าวเมื่อรวมกับเงินได้ที่จ่ายเป็นค่าเบี้ยประกันชีวิตแล้วเป็นจำนวนไม่เกิน 1 แสนบาท และให้ใช้บังคับสำหรับเงินได้พึงประเมินประจำปี พ.ศ. 2559 เป็นต้นไป จะส่งผลให้มีเกษตรกรและครอบครัวเกษตรกร สนใจฝากเงินรูปแบบดังกล่าวมากขึ้น
“ธนาคารตั้งเป้าหมายว่า ณ สิ้นปีบัญชี 2559 ในวันที่ 31 มี.ค. 2560 จะมียอดกรมธรรม์เพิ่มขึ้นเป็น 5 แสนราย และวงเงินที่คุ้มครองจะเพิ่มขึ้นเป็น 2.2 หมื่นล้านบาท” นายสมศักดิ์ กล่าว
ผลจากการยกเว้นภาษีดังกล่าว จะทำให้สมาชิกครอบครัวของเกษตรกรได้รับประโยชน์มากขึ้น เนื่องจากปกติเกษตรกรส่วนใหญ่ไม่อยู่ในระบบเสียภาษี มีแต่ลูกหลานและคนในครอบครัวที่อาจต้องเสียภาษี ที่ผ่านมา ธ.ก.ส.ออกเงินฝากสงเคราะห์ชีวิตที่มีระยะยาว 10 ปี เรียกว่า เงินฝากเพิ่มรัก 12/10 เป็นกรมธรรม์ฝากเงินสงเคราะห์เพื่อการคุ้มครองชีวิตและออมทรัพย์แบบมีระยะเวลาการส่งฝาก 10 ปี คุ้มครอง 12 ปี ได้เงินคืนครบกำหนดสัญญา มีเงินทุนสงเคราะห์สูงสุดไม่เกิน 2 แสนบาท/ราย
ทั้งนี้ จะเปิดรับฝากเฉพาะเกษตรกรและครอบครัวของเกษตรกรเท่านั้น เนื่องจากเป็นเงินฝากที่ได้เงินสงเคราะห์ กรณีเสียชีวิตและอุบัติเหตุด้วย ล่าสุดมียอดรับฝาก 3.8 แสนกรมธรรม์ คิดเป็นวงเงิน 1.8 หมื่นล้านบาท เฉลี่ยฝากต่อราย 4-5 หมื่นบาท ซึ่งในจำนวนผู้ฝากเงินเป็นคนในครอบครัวเกษตรกรราว 4 หมื่นราย หรือคิดเป็น 10%
นายสมศักดิ์ คาดว่า จะมีเกษตรกรและครอบครัวเกษตรกรให้ความสนใจเพิ่มมากขึ้น คาดว่า ณ สิ้นปีบัญชี 2559 ในวันที่ 31 มี.ค. 2560 คาดว่ายอดกรมธรรม์จะเพิ่มขึ้นเป็น 5 แสนราย และวงเงินที่คุ้มครองจะเพิ่มขึ้นเป็น 2.2 หมื่นล้านบาท
ก่อนหน้าที่ ครม.จะมีมติอนุมัติงดเก็บภาษีเงินฝากประเภทนี้ สถาบันการเงินเฉพาะกิจของรัฐ ได้แก่ ธนาคารออมสิน ธนาคารอาคารสงเคราะห์ (ธอส.) และ ธ.ก.ส. มีการออกผลิตภัณฑ์เงินฝากที่มีเงื่อนไขคุ้มครองกรณีเสียชีวิตหรือครบกำหนดเวลาเหมือนการทำประกันชีวิต แต่เงินฝากประเภทนี้ไม่ได้รับสิทธิประโยชน์ทางภาษี จึงต้องการให้ได้รับสิทธิในการหักลดหย่อนภาษีได้ในลักษณะเดียวกัน